Irakasleek euskara ikasteko edo hobetzeko ikastaroak egiteko laguntzak argitaratu ditu Hezkuntzak - Irakasleek euskara ikasteko edo hobetzeko ikastaroak egiteko laguntzak argitaratu ditu Hezkuntzak - Dpto - Educación\nIrakasleek euskara ikasteko edo hobetzeko ikastaroak egiteko laguntzak argitaratu ditu Hezkuntzak\nIrakasleek euskara ikasteko edo hobetzeko ikastaroak egiteko laguntzak argitaratu ditu Hezkuntzak - Irakasleek euskara ikasteko edo hobetzeko ikastaroak egiteko laguntzak argitaratu ditu Hezkuntzak - Dpto\nangle-left Irakasleek euskara ikasteko edo hobetzeko ikastaroak egiteko laguntzak argitaratu ditu Hezkuntzak\n2019ko irailaren 1etik abuztuaren 31ra bitartean egindako ikastaroetara bideratuko dira dirulaguntzak\nNafarroako Gobernuko Hezkuntza Departamentuak irakasleek euskara ikasteko edo hizkuntza hobetzeko banakako laguntzak argitaratu ditu. Dirulaguntza 2019ko irailaren 1etik 2020ko abuztuaren 30ra bitartean egindako ikastaroetara bideratuko da.\nIkastetxe publikoetan edo helduei euskara irakasteko ikastetxe pribatuetan emandako ikastaroren batean parte hartu duten irakasleek irailaren 1etik aurrera aurkezten ahalko dute eskaera telematikoki. Diruz lagunduko dira ikastaro estentsibo nahiz intentsibo presentzialak, baita barnetegietan egiten direnak eta online ikastaroak ere, euskara ikasteko (2019ko irailaren 1etik 2020ko abuztuaren 31 bitarte egindakoak) edo hobetzeko helburua dutenak (denbora tarte horretako eskolarik gabeko aldietan eta oporraldietan egindakoak). Ikastaroen helburua izanen da lantzea irakasleen euskarazko hizkuntza gaitasuna bera edo irakas-praktika hobetzeko metodologia. Hortik kanpo uzten dira online egiten diren hobekuntza ikastaroak eta eduki metodologikoa duten prestakuntza ikastaroak, baldin eta 2019ko urriaren 1etik 2020ko maiatzaren 31ra egin badira; izan ere, Euskararen Irakaskuntzarako Baliabide Zentroak (EIBZ) eta irakasleentzako laguntza zentroek doako prestakuntza eskaini dute aldi horretan. Eskaeran sartzen ahalko dira zentro horietan eman ez diren ikastaroak.\nUnibertsitateaz kanpoko irakaskuntzako ikastetxe publikoetako eta itunduetako irakasleek eskatzen ahalko dituzte laguntzak, baldin eta matrikula egiten duten unean jarduneko zerbitzuan badaude edo administrazio edo lan kontratu bat badute.\nLaguntzak matrikularen kostuaren %50 hartuko du. Barnetegietako ikastaroen kasuan, halaber, ostatu eta mantenu gastuen %50 ere ordainduko da, gutxienez.


Legezko oharra - Bilbao Zerbitzuak\nHasiera Legezko oharra\nwww.bilbao.eus/bilbaozerbitzuak domeinuaren titulartasuna Bilboko Udalarena da eta webgune hori erabiltzaileen eskura jarri da, Bilbao Zerbitzuak erakundeak hilerrien eta udal-merkatuen kudeaketaren arloan duen jarduerari eta zerbitzuei buruzko informazio orokorra emateko.\nBilbao Zerbitzuak (IFK Q-4800718A) Tokiko Enpresa-Erakunde Publikoa da, Bilboko Udalaren mendekoa. Helbidea: Santimami auzoa 4, 48170 Zamudio, Bizkaia (Espainia).\nWebgune honetan agertzen diren zeinu bereizgarri, marka, izen komertzial, eduki (testuak, grafikoak, irudiak, argazkiak, software, esteka eta gainerako ikus-entzunezko edo soinuzko edukiak eta iturburu-kodeak…), egitura, diseinua eta aurkezpen-modu guztiak Bilbao Udalarenak edo Bilbao Zerbitzuak erakundearenak dira, eta jabetza industrialeko eta intelektualeko eskubideek babesten dituzte.\nBiloko Udalari edo Bilbao Zerbitzuak erakundeari dagokie horiek ustiatzeko eskubideak edozein modutan erabiltzea, eta, bereziki, erreproduzitzeko, banatzeko, jendaurrean komunikatzeko eta eraldatzeko eskubideak.\n3. Kopia partzialerako baldintzak\nErabiltzaileak debekatuta dauka aurreko paragrafoan aipatutako elementuak ostatatzea, biltegiratzea, jendaurrean komunikatzea, argitaratzea, banatzea edo partekatzea, eta, oro har, ustiatzeko beste edozein modu, Bilboko Udalaren eta Bilbao Zerbitzuak erakundearen berariazko baimenik gabe.\nWebgune honetako edukien laburpenak inprimatu eta deskargatzeko baimena ematen da soilik erabilera pertsonal eta pribaturako egiten direnean, betiere jarraian adierazten diren baldintzak betetzen badira. Bilboko Udalak eta Bilbao Zerbitzuak erakundeak berariaz baimendu ez duten edozein egintza debekatuta geratuko da.\nBateragarria izatea Bilboko Udalaren edo Bilbao Zerbitzuak erakundearen helburu eta interesekin.\nBildutako informazioa lortzeko asmoz egina izatea, eta ez helburu komertzialarekin edo banakako edo pribatua ez den beste erabilera baterako.\nWebgune honetan sartutako edo posta elektronikoz bidalitako edukiak ez direla inola ere aldatuko.\nWebgune honetan eskuragarri dagoen edo posta elektronikoz bidalitako elementu bat bera ere ez dadila erabili, kopiatu edo banatu testutik edo harekin batera doazen gainerako edukietatik bereizita.\nErreproduzitutako elementuak hirugarrenei ez lagatzea edo Internetera edo sare lokal batera konektatutako zerbitzari batean instalatzea.\n4. Webgunearen eguneratzea\nBilboko Udalak edo Bilbao Zerbitzuak erakundeak beretzat gordetzen dute beren webguneetako informazioa eguneratzeko, aldatzeko edo ezabatzeko eskubidea, eta informazio hori eskuratzeko aukera mugatu edo ez baimendu dezakete.\nWeb-orria hauetan dagoen informazioa bere azken eguneraketaren egunean indarrean dagoena da, eta erabiltzailearentzako informazio orientagarritzat hartu behar da, orri hauetan dauden izapide eta zerbitzuei eta bestelako informazioei dagokionez.\n5. Webguneko edukien ardura\nWebgune honen bidez ematen diren edukiak informatzeko baino ez dira, eta, beraz, erabiltzaileak eduki horiez egin dezakeen erabilera eta sor litezkeen ondorioak, kalteak edo galerak erabiltzailearen erantzukizuna baino ez dira.\nWebgune horietan jasota ez dagoen eta, beraz, Bilboko Udalak eta Bilbao Zerbitzuak erakundeak egin ez duen edo bere izenarekin argitaratu ez den edozein informazioren gaineko erantzukizuna ukatu dute Bilboko Udalak eta Bilbao Zerbitzuak erakundeak.\nBilboko Udalak eta Bilbao Zerbitzuak erakundeak ez dute beren gain hartuko inprimatutako dokumentuen bertsioaren eta haien webguneetan argitaratutako bertsio elektronikoaren artean sor daitezkeen desadostasunen erantzukizuna.\nBilboko Udalak eta Bilbao Zerbitzuak erakundeak ez dute inolako erantzukizunik beren gain hartzen estekak (linkak), direktorioak eta bilaketa-tresnak erabiltzeagatik sor daitezkeen mota guztietako kalte-galerengatik. Horiei esker, erabiltzaileek hirugarren pertsonek kudeatutako webguneetara sartu ahal izango dira, bai eta birusak edo beste kode maltzur batzuk ere, pertsonen sistema informatikoan, dokumentu elektronikoetan edo fitxategietan edozein motatako kalteak eragin ditzaketen edukietan.\n6. Estekekin erantzukizuna\nWebgune ofizial honetan erabiltzaileak hainbat esteka aurkitu ahal izango ditu web-orri independenteetara eramango diotenak, gure erakundearekin eta Bilboko Udalarekin edo Bilbao Zerbitzuak erakundearekin zerikusia duten Interneteko beste informazio-iturri batzuetarako sarbidea errazteko, eta, hala badagokio, egileei dagozkien jabetza intelektualeko eskubideak errespetatuz.\nHala ere, Bilboko Udalak eta Bilbao Zerbitzuak erakundeak ez dute inolako erantzukizunik beren gain hartzen esteka horien konexioan edo edukian. Era berean, Bilboko Udalaren edo Bilbao Zerbitzuak erakundearen webgunerako estekak ezartzean, aldez aurretik eskatu eta baimendu ondoren, udal-titulartasuneko jabetza intelektualeko eskubideak errespetatu beharko da.\n7. Segurtasunarekiko erantzukizuna\nErabiltzaileak ez du erabiliko instalatuta egon daitekeen edozein babes-gailu edo segurtasun-sistema ezabatu, aldatu, saihestu edo manipulatu dezakeen baliabiderik, baldin eta webgunea edota haren edukiak arriskuan edo kaltetuta badaude edo baliogabetu badaitezke.\nBilboko Udalak eta Bilbao Zerbitzuak erakundeak ez dute beren gain hartzen hirugarrenek webgune hau modu desegokian erabiltzearen ardura, ez eta beste pertsona fisiko edo juridiko batzuek emandako informazioaren eduki eta eguneratzearen ardura ere, baldin eta webgunean badago eta esteketatik edo beste sistema batzuetatik bidaltzen bada.\n8. Legezko akzioak erreserbatzea\nBilboko Udalak eta Bilbao Zerbitzuak erakundeak beretzat gordetzen dute beren webguneko edukiak hirugarren pertsonek legez kanpo erabiltzearen ondorioz egokitzat jotzen dituzten legezko ekintzak gauzatzeko eskubidea.


“Akadantz”, XIII. Kale Dantzen Lehiaketa, Elorrion — dantzan.eus\nHemen zaude: Hasiera › Hemeroteka › “Akadantz”, XIII. Kale Dantzen Lehiaketa, Elorrion\n“Akadantz”, XIII. Kale Dantzen Lehiaketa, Elorrion\nAkadantz, XIII. Kale Dantzen Lehiaketa larunbatean, hilak 15, egingo da Elorrioko Arriola Antzokian. Arratsaldean, 16:00etan, junior eta experimentala taldeak arituko dira, eta 19:00etan, absoluta eta bikoteak. Helburu nagusia taldeak lan egiten segitzera bultzatzea eta animatzea da, horrexegatik Arriola Antzokitik euren lanak antzokia bezalako inguru eszeniko batean erakusteko aukera ematen zaie.\nAkadantz hiri-dantzen (funky, house, urban dance, hip-hop, break-dance, locking, popping…) lehiaketa-erakusketa da, Arriola Antzokian ospatzen da eta gazteei eta amateur mailako dantzariei zuzenduta dago. Dantza honen diziplinak “entsegu ordu asko eskatzen du, akademietan zein lagun artean modu autodidaktan, hortaz, lehiaketa-erakusketa hau hiri-dantzarekiko zaletasun bera duten gazte askorentzako topalekua da”. Egitasmoak taldeek haien artean harremanak egitea, ezagutzak partekatzea eta primeran pasatzea ahalbidetzen du.\nLehiaketara horretan, originaltasuna, sormena eta koreografiak burutzeko trebezia, musika sinkronia, talde lana, eta markatutako iraupenera doitzea (hiru minutu gutxi gorabehera) kontuan hartuko dira.\nBreakonstage jaialdiaren aurreko jarduera da Akadantz. Gainera, irabazleak Europan garrantzia handia duen Breakonstage jaialdian dantzatuko dira.\nGogoratu, Akadantz, XIII. Kale Dantzen Lehiaketa larunbatean, hilak 15, Elorrioko Arriola Antzokian egingo da.


NUP-en irakurritako tesi batek aztertu du Latinoamerikako immigrazioa nola irudikatzen den XX. mende bukaerako eta XXI. mende hasierako espainiar zineman\n“Flores de otro mundo” filmaren fotograma bat (zuzendaria, Icíar Bollaín, 1999). Producciones La Iguanaren baimenarekin.\nJuan Madariaga Orbea Geografia eta Historia Saileko irakasleak zuzendu du tesia. Dias Pereirak 48 filmen lagin bat ikertu du, eta bederatzi hautatu ditu sakon aztertzeko; horietako sei, arrakasta komertzial handia izan dutelako: “Princesas” (Fernando León de Aranoarena), “Sobreviviré” (Alfonso Albacete eta David Menkesena), “Flores de otro mundo” (Icíar Bollaínena), “Cosas que dejé en La Habana” (Manuel Gutiérrez Aragónena), “Pagafantas” (Borja Cobeagarena) eta “I love you baby” (Alfonso Albacete eta David Menkesena). Ikertzaileak beste hiru film hauek ere aukeratu ditu: “En la puta calle” (Enrique Gabrielena), zeinak immigrazioaren inguruko Espainiako zinemari buruzko gogoeta ugari bultzatu baitzituen, “Rabia” (Sebastián Corderorena) eta “Ander” (Roberto Castónena), hainbat zinemalditan pantailaratu eta zenbait sari irabazi zituzten bi film.


Jateko moduan dauden 24.000 tona janari zaborretara doaz astero | El Diario Vasco\nSociedadJateko moduan dauden 24.000 tona janari zaborretara doaz astero\nJateko moduan dauden 24.000 tona janari zaborretara doaz astero\nAlferrik galtzen utzitako janariak, zabortegian. / REUTERS\nKopuruak handia izaten jarraitzen badu ere, %6 murriztu zen xahuketa 2016an\nN. AZURMENDIDonostia Sábado, 15 julio 2017, 10:53\n2015eko urritik 2016ko irailera, jateko moduan zeuden 1.245,9 milioi kilo janari bota ziren zaborretara Espainiar estatuko etxeetan. 24.000.000 kilo astean. 24.000 tona. Datua Espainiako Nekazaritza, Arrantza, Elikadura eta Ingurumen Ministerioak eman du, 'Informe del consumo de alimentación en España' txostenean.\nKopuruak izugarri handia ematen badu ere, badirudi areagotzen doala janari-xahuketaren kontrako kontzientzia, aurreko urtean baino 80 milioi kilo gutxiago bota baitzieren: %6 gutxiago. Etxez etxeko kalkulua eginez gero, erosten diren janari eta edarien %4 botazen dugu zaborretara, nahiz eta jateko edo edateko moduan egon.\nXahututako 1.245,9 milioi kilo (eta litro) horietatik gehienak (%85,6), erosi ziren bezalaxe botatzen diren produktu freskoak dira, sukaldatu gabeak. Gainerako 179,8 milioi kiloak (%14,4), etxean bertan kozinatutako platerei dagozkie. Azken kategoria horretan sartzen dira platerean gelditzen diren hondarrak zein hozkailuan prestatuta utzi eta, azkenean, kontsumitu gabe botatzen diren janariak.\nFruta da errazen botatzen dena: 343,6 milioi kilo urtean. Jarrera orokorra hondakina murriztea bada ere, ez da horrelakorik gertatu frutarekin, aurreko urtean baino 30 milioi kilo gehiago bota baitziren zaborretara 2016an, %9,6 gehiago. Ondoko grafikoan ikus daitekeenez, ondorengo postuetan datoz barazkiak, esnekiak, edariak, ogia eta haragia.\nXahutzearen zenbakiak, 'Informe del consumo de alimentación en España' txostenaren arabera. / N.A.\nFrutaren kasuan izan ezik, gainerako produktu guztietan murriztu egin da xahuketa, batez ere barazkien (15,4 milioi kilo gutxiago); zopa/pure eta salden (10,5 milioi kilo gutxiago); edarien (10,3 milioi kilo gutxiago) eta esnekien (9,9 milioi kilo gutxiago) kasuan.\nIkerketak erakutsi du, aurreratu bezala, erosten den janariaren %4,3 botatzen dela, produktu mota batzuetan portzentajea askoz ere altuagoa delarik. Erabili edo bukatu gabe gehien botatzen diren produktuak dira prestatuta erosten diren saltsak (%19,1) eta zopa/pure eta saldak (%16,8).\nEtxean sukaldatutako janariekin portaera gero eta arduratsuagoa dela dirudi, %6 murriztu baita urte batetik bestera zaborretara botatzen den kopurua. Hala ere, 179,8 milioi kilo hondakin zenbatu ziren 2015eko urritik 2016ko irailera (2014-15 aldian baino 11,5 milioi tona gutxiago).\nZaborretara gehien botatzen diren errezeta sukaldatuak lekaleak dira (35,7 milioi kilo). Osagai nagusia haragia (24,3 milioi kilo), zopa/pure eta saldak (23,4 milioi kilo), barazkiak (17,4 milioi kilo) eta pasta (17,1 milioi kilo) duten errezetek osatzen dute zerrenda. Haragi eta barazkietan oinarritutako errezeten kasuan izan ezik, gainerako guztietan murriztu egin zen hondakinen kopurua.\nPlater zehatzei erreparatuz gero, honako menu hau osatuko lukete, hurrenkera horretantxe, gehien alferrik galtzen diren errezetek: dilistak, garbantzuak, patata-tortilla, entsalada berdea eta patata frijituak.\nArbitro bakoitzari berea, baita nekatzeko orduan ere 8.634 ikaslek astelehenean egingo dute lehen urratsa EHUn


Hautatutako ibilbideak - Sagardoaren Lurraldea\nHasiera > Esperientziak > Hautatutako ibilbideak\nSagardoaren Lurraldean ezagutzeko ibilbideen proposamenak\nSagardoaren Lurraldean gozatu eta ezagutzeko aukera izango duzun txokorik eder eta ibilbide onenen aukeraketa. Aroztegiak, aintzinako gotorlekuak, ibaiak… harrituta utziko zaituzten historiadun lekuak. Ikusi gure proposamenak gure eskualdeaz gozatu ahal izateko Donostiatik 15 minututara.\nHoberena: Santa Barbara mendiko ingurunea ezagutzea hirigune historikoa, natura, kirola, orientazioa eta kultura uztartuz.\nKokapena: Hernaniko Turismo Puntua - Hernani\nHoberena: Euskal kulturaren berreskurapenean Usurbilek izandako historia ezagutzea eskultura eta leku esangurtasuen bidez\nKayak Oria ibaian\nOriako ibaia arraunean barneratzeko gune egokia da, zerbaitegatik entrenatzen du hemen Orioko traineruak. Jarduera honetan hasteko familia guztiarentzako proposamen egokia.\nHoberena: Ibaian kirol jarduera bat praktikatzea eta Oriako ibaiertzak eskaintzen duen paisaia ederraz gozatzea, aintzinako ontziolen sorlekua.\nKokapena: Orioko udaleko plaza - Orio\nHoberena: Behatoki honek Kontxako badia, Pasaia eta Txingudira eskaintzen dituen paisaiez gozatzea.\nKokapena: San Markorako bidea – Errenteria\nMuseo gastronomikoak - Ordu 1 baino gutxiagora D’Elikatuz Ordizian kokatutako Elikadura, Nutrizio eta Gastronomia zentro honetan baratzeko kalitatezko produktuei buruz den-dena ezagutzeko aukera duzu, nutrizio-balioak nahiz\nHoberena: Mendi tontorretik Donostia eta Pasaiako badiek eskaintzen duten paisaiaz gozatzea.\nKokapena: Zurriola hiribidea - Donostia


Etxetresnetako Kontseilu Sozialak galdutzat ematen ditu bazkideen diru ekarpenak - Debagoiena - Goiena.eus\nEtxetresnetako Kontseilu Sozialak galdutzat ematen ditu bazkideen diru ekarpenak\nJon Berezibar 2013-11-13 10:03\nEtxetresnetako Kontseilu Sozialak gainerako kooperatiben organo sozialei ohar baten jakinarazi die "bazkideen kapital sozialak galduta" daudela une honetan, eta "baita ez-aktiboenak" ere, eta birkokatzeetarako Enplegu Bulegoa ez dagoela operatibo. Aurre-erretirodunek ere kooperatibaren osagarri guztiak galduko omen dituzte pentsioetan. [Barruan, oharra osorik]\nFagorrek Edesa laguntzeko Bizkaiko Aldundiaren laguntzari uko egin dio azkenean\nFagor Etxetresnek ofizialki jakinarazi berri dute uko egingo diotela Bizkaiko Foru Aldundiak eskainitako laguntzari. Edesa ez da eskaintzara bilduko, laguntza ekonomikoek "bere kabuz ez dutelako bermatzen Edesako plantaren bideragarritasuna”.\nGoienak eskuratu ahal izan duen oharrean egiten dira aipatutako jakinarazpen eta zehaztapenak. Hala, "ekidinezina" den egoeraren aurrean Fagor Etxetresnetako Kontseilu Sozialak jakinarazpena bidali die Korporazioko eta kooperatibetako organo sozialei. Legokien "erantzukizuna saihestu" barik, ezin omen dute "onartu bestelako erantzukizunak lausotu" eta "bazkideek tratu injustua jasan dezatela".\nHala, oharrean argitzen da Etxetresnek garatutako plan estrategikoa eta inbertsio egitasmoa "Korporaziotik gainbegiratu eta, hein handi batean, zuzendu" zela. Gainerako kooperatibetako organo sozialei itaun zuzena igortzen diete oharrean eta galdegiten, ea haien kooperatibetan halako aukerarik ba ote duten.\nLagun Arori Araudia aldatzeko\nGalderez gain, argibideak ere eskaintzen ditu oharrean Fagor Etxetresnetako bazkide-langileen ordezkaritza sozialeko organoak. Bazkideen kapital sozialak galduta daudela diote, bazkide ez-aktiboenak bezala eta borondatezko ekarpenak berreskuratzeko aukerarik ez ei dago une honetan. Erretiroei dagokienez, kooperatibak ekarri beharreko osagarri guztiak galdutzat ere ematen dituzte eta hala, aurre-erretirodunek kobratu beharko zuketen ACBko %80aren %60 jasoko lukete 12 hilekotan.\nHala, elkartasunari dei eginez, Lagun Arori eskatzen diote araudia aldatzeko: "Esaterako, bazkide izaera galtzearen inguruan, aurreerretirorako eta langabeziarako osagarrietan, Lagun Arotik kanpoko aldi baterako lanei helduahal izatea langabezia-eskubidea galdu gabe eta halako gaiak".\nZalantzagune handienetako bat, era berean, zorraren aurrean bazkideek duten erantzukizuna da eta oharrean esaten da "Euskadiko egungo Kooperatiben Legeak jasotzen duenaren arabera bazkideon ondare-erantzukizuna\nmugagabea da galeren aurrean eta nahiz eta bestelako interpretaziorik egin daitekeen ez dago berme finkorik idatzita dagoen bezala har ez dadin".\nKorporazioak abiarazitako Enplegu Bulego ez omen da, oharrean azaltzen denez, operatibo gaur egun.\nFAGOR ETXETRESNA ELEKTRIKOAK, KOOP. ELKARTEKO KONTSEILU SOZIALAREN JAKINARAZPENA MONDRAGON KORPORAZIOKO ETA LAGUN AROKO KOOPERATIBETAKO ORGANO SOZIALEI:\n"Ekidinezina ageri zaigu Fagor Etxetresna Elektrikoak, Koop. E.-a hartzekodunen konkurtsora sartzea, eta egoera honetan, barne zein kanpotik, ugaritu diren jakinarazpenen aurrean, bazkide langileen ordezkaritza sozialeko organoak, bere ikuspuntua helarazi nahi dizue:\nLehenik, gure enpresarekin eta bertako bazkide guztiekin dugun konpromisoa berretsi nahi dugu.\nEz dugu gertatutakoan dugun erantzukizuna saihestu nahi, ez Kontseilu Sozial legez dagokiguna ez kooperatibako bazkide guztiona, baina, era berean, ezin dugu onartu bestelako erantzukizunak lausotu daitezela eta gure bazkideek tratu injustua jasan dezatela. Gaur bertan, gertatutakoaren ondoriorik gehienak eta latzenak Fagorreko bazkide langileen eta bazkide ez-aktiboen bizkar daude.\nBestelako erantzukizunak aipatzean gure Plan Estrategikoak eta inbertsio-egitasmoak Korporaziotik, elkarlanean gainbegiratu eta, hein handi batean, zuzendu zirela gogorarazi nahi dugu. Baita, estrategia horiekin bat zetozen gestio planak, zuzendaritzak aurkeztu eta garatutakoak eta Kontseilu Errektoreak baietsitakoak, behin eta berriz gelditu direla bete gabe. Konfiantza eman eta izpiritu kritiko mehea erakutsi dugu halakoetan ? Eskura genue informazio eta baliabideekin bazitekeen beste aukerarik? Baduzue halako aukerarik zuek zeuon kooperatibetan? Nola agertu kritiko ordezko aukerarik gabe?\nGertatu dena ikusirik, betebeharra iruditzen zaigu zuek une honetan honakoez jakinaren gainean jartzea:\nEkonomia eta ondasunari dagokionez:\nBazkideon kapital sozialak galduta daude, enpresak jarraitu ezean horiek berreskuratzeko inolako aukerarik gabe.\nBazkide ez-aktiboen kapitalak ere galdu egingo dira.\nBazkide aktibo zein ez-aktiboen borondatezko ekarpenak berreskuratzeko une honetan ez dago aukerarik. Euskadiko egungo Kooperatiben Legeak jasotzen duenaren arabera bazkideon ondareerantzukizuna mugagabea da galeren aurrean eta nahiz eta bestelako interpretaziorik egin daitekeen EZ DAGO BERME FINKORIK IDATZITA DAGOEN BEZALA HAR EZ DADIN.\n1.800 bazkidetza-lanpostu galdu izana eta Lagun Aroren eta Gizarte Segurantzaren (300 bat pertsonek osatzen dute kolektibo hau) prestazio-sistemara sartzea da gaur egun langabezia estrukturala gauzatzeko modua. Honek esan nahi du 12 hileko kobratzea, beti ere, lehendik beheranzko egutegi mugikorretan kontsumitutakoa deskontatuz eta azken aurrerakinaren %80 jasoz, alegia, gure kasuan, Lagun Aroren erreferentziaren %80arena. Honez gain, gogora ekarri beharra dago uztaileko aparteko paga ere jarri genuela.\nKonkurtsoan sartzean (Lagun Aroren irizpidearen arabera beti) langabeziaren kudeaketa hau likidazioko langabeziara aldatuko da. Honek esan nahi du 24 hileko kobratzea hiru urtetan zehar.\nHiru urte horiek dira behin betiko birkokapenerako dagoen epe bera. Gaur egun Lagun Arori (prestazioa) eta kooperatibetako Giza Baliabideetako bulegoei (birkokapenak) dagokie horren gestioa. MONDRAGONEKO ENPLEGU BULEGOA EZ DAGO OPERATIBO eta, beraz, izan diren birkokapenak ez dira haren bitartez gauzatu.\nHiru urteak bete ondoren behin betiko birkokapenik gabeko bazkiderik balego, BAZKIDE IZAERA GALDUKO DU.\nGarrantzitsua da, halaber, aurre-erretirodunak biziko duten egoera jakin dezazuen, izan ere, ACBko %80aren %60 jasoko dute 12 hilekotan. Une honetan kooperatibak bere gain hartzen dituen osagarri guztiak galduko dituzte.\nBiziki eskertzen dizuegu lehen eta orain adierazitako eta gerora ere adieraziko diguzuen elkartasuna eta baita etorkizunik gertuenekoan dudarik gabe helaraziko diguzuena, gure ustez, honela bideratu beharko genukeena:\nLAGUN AROren araudia aldatzea eta funtsezkoa akordioak lortzea Korporazioan, egoera honi aurre egin ahal izateko. Esaterako, bazkide izaera galtzearen inguruan, aurreerretirorako eta langabeziarako osagarrietan,Lagun Arorik kanpoko aldi baterako lanei heldu ahal izatea langabezia-eskubidea galdu gabe eta halako gaiak.\nKonponbide eta bermea kooperatibisten ERANTZUKIZUNA MUGATUA izan dadin.\nDUINTASUNEZ gainditzea borondatezko ekarpenen eta bazkide ez-aktiboen kapitalaren inguruan sortu den arazoa".


Txingudi Ikastolak 50 urte bete ditu – Irunero\nPosted on 2013(e)ko maiatzak 18 2013(e)ko maiatzak 15 by Pablo\nHirurogeikoen hamarkadarako gaztelania erabat nagusi zen Irunen. Zerbait egiteko premiak bultzatuta, bost euskaltzale Bidaniko elizako sakristian bildu ziren erdi ezkutuan. Bertan, nork bere herrian euskararen alde lan egingo zuela hitz eman zuten. Mandatu itzel harekin bueltatu zen Javier Goena Irunera. Hura izan zen Irungo euskal eskolaren hazia, Euskal Herriko aitzindarietako bat.\n50. urteurrenaren ospakizunek jaia, omenaldia eta oroitzapena izango dituzte ardatz.\n1962ko martxoan, isilean eta inolako bitartekorik gabe, Goenak, E Garmendiarekin, A. Elosegirekin eta R. Muiñoekin batera, lehen urratsak eman zituen. Laster, Antxon de la Caba, Gregorio Arzak, Rafael Ugarte eta Olaizola anaiak eginkizunari lotu zitzaizkion. Handik aurrera taldetxoa handituz joan zen.\nErrepublika garaian Batzoki izandako Kale Nagusiko etxebizitza bat utzi zuen Luis Cuñadok bertan gelak atontzeko. Baina zein izango zen andereñoa? Joxepi Etxeberria maistra erretiratu zaldibiarrak proposamena entzun zuenean, ez zuen zalantza egin: “Itsu-itsuan baietz esan nuen”.\nHalaxe, inongo baimenik gabe, ez Elizarenik ez eta Udalarenik ere, 1962ko azaroaren 22an hamaika ikaslerekin abiatu zen Irungo ikastola. Bigarren ikasturterako, 60 haur ziren. Joxepik Maria Jesus Lertxundiren laguntza izan zuen. Ondoren, Asentxi Otxoteko eta Miren Urrutia hasi ziren lanean.\nMetodo eta materialei dagokienez, baliabideak eskasak ziren. Irakatsi beharreko gai guztiak gerraurreko Xabiertxo liburutik ateratzen zituzten.\nMetodoa hobetu nahian, Frantzian baliatzen zuten Freinet izenekoa aztertu eta ontzat eman zuten gurasoek.\nEuskarazko irakaskuntza legez kanpokoa zenez, Ministerioko inspektoreak bisita egiten zienean irakasleak trikimailutan ibiltzen ziren. Gelan gaztelaniaz egiten zutela esaten zioten eta hori frogatzeko erdarazko koadernoak atera-tzen zizkioten.\nLehenengo urte haietako batean, gobernadoreak gurasoei deitu eta ikastola ixteko agindu zien, baita, hala egiten ez bazuten, deportatuko zituela mehatxatu ere. Gurasoek krisi hura ongi kudeatu zuten eta azkenean ikastolak bere bidea jarraitu zuen.\nOztopoak oztopo, hezkuntza-komunitate osoak ilusioz eta kemenez jardun zuen. Gurasoentzat egia bilakatutako utopia zen, baina hain herri erdalduneko biztanle gehienek euskarazko irakaskuntza kontu atzeratu bat zela uste zuten. Beraz, gurasoek euren seme-alaben hezkuntzan utzikeriaz jokatzen zutelakoan, kritikak entzun behar izaten zituzten.\nPosted in Hezkuntza, InformazioaTagged txingudi ikastola


Arau Osagarrien Berrazterketan “Izarra” 5 H.I.E. eremurako Urbanizatze Proiektuan jasotako obrak exekutatzeko etapakako edo faseetako plana - Azpeitiko Udala\nArau Osagarrien Berrazterketan “Izarra” 5 H.I.E. eremurako Urbanizatze Proiektuan jasotako obrak exekutatzeko etapakako edo faseetako plana\nAlkatetzak, 2011ko ekainaren 7an emandako Ebazpenaren bidez, Azpeitiko Arau Osagarrien Berrazterketan "Izarra" 5 H.I.E. eremurako Urbanizatze Proiektuan jasotako obrak exekutatzeko etapakako edo faseetako planari behin betiko onarpena eman dio.\nEbazpen hau behin betikoa da eta administrazio bidea amaitzen du. Interesatuek honen aurka administrazioarekiko auzi errekurtsoa aurkez dezakete Bilbon, Euskadiko Auzitegi Nagusiko Administrazioarekiko Auzien Aretoan, bi hilabeteko epean, ebazpena argitaratu eta hurrengo egunetik kontatzen hasita.\nDena dela, partikularrek errekurtso horren aurretik berraztertzeko errekurtsoa aurkez diezaiokete Lehendakaritzari, hilabeteko epean, iragarki hau argitaratu eta hurrengo egunetik kontatzen hasita. Horrela eginez gero, administrazioarekiko auzi errekurtsorik ezingo da aurkeztu berraztertzeko errekurtsoa berariaz ebatzi arte edo presuntzioz ezetsi arte. Errekurtso horiek aurkez daitezke, egoki iritzitako gainerako errekurtsoei kalterik egin gabe.\nEtxebeltz Izarra eremuko lanen ejekuzioaren faseak


Kamera aurrean, dotore\n25 urria, 2013 Argazki zaharra, Garai batean 931\nZegamako Ezpaleo baserriaren atarian egindako argazkia da hau. Ezohiko argazkia da, familia xumeek ez baitzuten argazkirik egiteko baliabiderik izaten. Pascual Marin argazkilari nafarrak berak edo bere Casa Marín bulegoko argazkilariren batek egindakoa da, aurrez prestatu gabea. Diotenez, emakume baserritarrarekin eta bere seme-alabekin topo egin zuen Zegamara bidean, eta argazkirako jarri zituen; gizona ez da familia berekoa, baina, bera ere kamera aurrean jarri zedin eskatu zioten.\nArgazkia 1923 urtean egindakoa da. Orduan Zegamak 1990 biztanle inguru zituen. Arropagatik antzematen da familia xumea zela irudikoa, mutikoak oinetakorik ere ez du. Gizonak, hala ere, poltsikoko erlojua darama. Emakumeak zapi zuria du buruan, ezkondua zen seinale. Emakume ezkongabeak zapirik gabe ibil zitezkeen; alargunek, berriz, zapi beltza eramaten zuten.\n« Bat eta bat\nGoierri eta Iparraldea elkartuta »


Orain denbora luze bazegoen sagarrondo handi bat. Ume txiki batek maite zuen eta egunero olgetan ibiltzen zen inguruan. Puntaraino igo, sagarrak jan eta lokartzen zen bere gerizpean. Umeak maite zuen arbola eta arbolak maite zuen umea. Urteak aurrera joan ahala umeak arbolaren inguruan jolasteari utzi zion. Behin umea itzuli zen arbolaren ondora eta ahots triste bat entzun zuen: -Nirekin jolastera al zatoz?. Gazteak hola erantzun zion: -Dagoenekoz ez naiz lehenagoko umea, jadanik ez dut jolasten arbolekin, orain jostailuak nahi ditut, eta dirua behar dut erosteko.. -Tamalez ez daukat dirurik baina nahi izanez gero hartu nire sagar guztiak eta merkatuan saldu. Hola jostailuak erosteko dirua izango duzu.\nGazteak pozik hartu zituen sagarrak eta dirua lortu zuen. Orduan arbola ostera zoriontsua izan zen. Baina gaztea dirua lortu eta gero ez zen berriz itzuli eta arbola berriz tristatu zen. Urte batzuk beranduago gaztea itzuli zen eta arbola pozik galdetu zion: -Nirekin jolastera zatoz? -Ez daukat jolasteko astirik, gure familiaren alde lan egin behar dut, familiarentzat etxe bat behar dut, emazte eta seme alabekin bizitzeko. Ahal didazu lagundu?\n-Tamalez ez daukat etxerik, baina nire adarrak moztu eta etxea eraiki ahal duzu. Gazteak ebaki zituen adar guztiak eta horrek zoriontsu egin zuen arbola, baina gaztea ez zen berriz itzuli eta arbola berriz tristatu zen. Udako egun batez gizona itzuli zen eta arbola pozarren galdetu zion: -Nirekin jolastera itzuli al zara?. Ez –erantzun zion: -Zahartzen ari naiz eta txalupa nahi dut nabegatzeko eta atsedenaldirako. Zuk eman ahal didazu?. –Erabili nire enborra txalupa egiteko. Gizonak enborra ebaki eta txalupa egin zuen. Hala denbora luzean nabegatzen ibili zen. Urtek igaro eta gizona arbola ondora itzuli zen. -Ez daukat zer emanik, ezta sagarrik ere. Gizonak orduan: -Zaharra naiz eta ez daukat haginik haginka egiteko, ezta indarrik puntara igotzeko. Ez daukat ezeren beharrik ez bada deskantsatzeko lekuren batena. -Nire erroen artean eseri eta atsedena hartu lasai nire ondoan, onak dira esertzeko arbola zaharrarenerroak. Gizona ezeri eta arbola pozarren pozez negar egin zuen.\nIstorioa hau gutako askorena izan liteke. Arbola gure gurasoen irudia da. Umeak garela maite eta haien ondoan jolastu egiten dugu. Haztean berriz utzi egiten ditugu eta bakarrik itzultzen gara haien beharra izatean. Hala ere beraiek hor egoten dira beti guri laguntza emateko prest. Berekoia ematen du gaztearen jokaera, baina holaxe jokatzen dugu askotan gure gurasoekin.


Extremadura, muga ala zubi? - sosiuz\nExtremadura, muga ala zubi?\nsosiuz | 2019-07-07 19:51\nGaztelako erreinuaren bazterrean zegoen lurraldea zelako jaso omen zuen izena lurralde honek, Extremadura, eta esango nuke orain ere ondo datorkiola izena: erreinuaren bazterrean jarraitzen du. Bertako zenbaiten esanetan, bazterrean, bi zentzuetan gainera. Guretzat, ordea, errepideko seinaleek eta mapetako marrek adierazten dituzten mugak sinbolikoak besterik ez dira izan, paisaia eta kultura aldetik ez baitugu desberdintasun handirik nabaritu Cadizen gora etorri garen denbora osoan. Hortaz, muga edo bazter baino, zubi izan dugu lurralde hau, Huelvatik Idanha a Nova (Portugalen) zonaldera bitarteko zubi.\nErrepideko nekeak eraman gintuen Jerez de los Caballeros herrira. Erreinuen arteko mugak zehazteko borrokaldiek arrasto handia laga dute Extremaduran eta gaztelu, harresi eta halako pila bat ikusi dugu. Jerez de los Caballerosen harresia, elizak, eraikinak eta monumentuak ikusita, erlijioa, lurraldetasuna eta boterea zein estu egon diren (eta dauden?) usaintzen da. Dena da tenplario, dena da moja eta abade, dena da erlijio ospakizun, dena da borroka eta batailen oroimena... Ederra iruditu zaigu lekua baina halako atzerakada bat ere ematen zuen. Dendari batek aipatu zigun, San Bartolome eguna egun handia izaten dela bertan: deabruz jantzita irteten omen da norbait elizatik eta umeen atzetik joaten omen da, beldurtzeko. Badakizue nola babesten duten beren burua umeek? Gurutze banarekin. Ez genuen halakorik espero. Umeak gurutzearekin deabruari aurre egiten. Kontxo! Aspaldiko kontutzat genituen halakoak.\nJerez de Los Caballerosetik Olivenzara joan ginen. Ederra hau ere. Ondo zainduta dago alde zaharra eta atsegin handia da bertako kaleetan ibiltzea. Parkean pasatu genuen ordu mordoxka bat, keizpetan eta jolasean. Erosketak egin eta handik gertu dagoen urtegi batean eman genituen beste hainbat egun, bake-bakean. Zikoina kabia ikusi genuen eukalipto zuhaitz baten adarren artean (ordura arte, elizetan eta argindarraren zutabeetan besterik ez genituen ikusi izan) eta deskubritu genuen habia erraldoi horietan komunitatea sortzen dela, txori askok bertan, zikoinen kabian bertan, egiten baitute kabia. Gozatu genuen ur geldoak ematen duen lasaitasuna, txorien txorrotxioa, animalia txikiak eta landaretxoak deskubritzea...\nLurralde honetan gozatu genuen beste txoko bat La Codosera izan zen. Errekaren ibilbidean bertan, hiru igerileku sortu zituzten eta leku paregabea da sasoi honetako beroari aurre egin eta egun lasaiak pasatzeko. Amuarrainak, karramarroak, haltzak, oropendulak, argioilarrak... Bainatu, jolastu, atseden hartu, ibili... Ez da eremu basatia, prestatuta dago mahaiekin, komun eta dutxekin... Kanpin baten antzekoa da baina libreagoa, nahiz eta sarrera ordaindu beharra dagoen, ingurua mantentzeko. Bertako langileek lekua famatzeko eskatu ziguten, ezezaguna delako zonaldea penintsulako jendearentzat. Guk behintzat, gomendatzen dugu.\nArtadi eta artelatz sail handiak ikusi ditugu, ganaduarekin, baita dena soro diren eta zuhaitzik gabeko eremu zabalak ere. Beroa ikusi egiten zen... Baina baditu fresko egoteko txokoak ere eta lurralde ederra iruditu zaigu.


Bertsolari ‘iraunlariak’ | rufino iraola garmendia\n← Gehiago, hitz gastatuei buruz\nPublicado el enero 14, 2016\tpor kafarnaum\nAsmatu berri da ‘iraunlari’ terminoa. Bernardo Atxagari irakurri diot, ‘Muskerraren bidea’ liburuan. Mañukorta hartzen du adibidetzat. «… mende bukaera baino lehen, unibertsitatean eta bertso-eskoletan hezitako bertsolariek ia oholtza guztiak hartu zituzten, eta batez ere garrantzizkoenak, txapelketakoak. Alde horretatik, Mañukorta ‘iraunlari’ bat da, edota, Leslie P. Hartleyren metaforarekin (iragana atzerria da) esanda, atzerritar bat». Eta jarraitzen du: «Zer ziren, beraz, Karitateko Bentan biltzeko ohitura zuten haiek, edota, gaur bertan, haien pareko direnak, lege zaharreko bertsolariak? Nik esango nuke: hizketari forma berezi bat emateko gaitasuna zeukaten pertsonak; horixe ziren, batez ere».\nBete-betean asmatzen du Asteasuko idazleak. Eta hizketa berezi horri errima eta neurria eransten badizkiogu, horra bertsolaria eta bertsoa, dantzaria eta dantza bezalaxe.\nBernardo Atxaga eta Patziku Perurena ehunetik ehunean datoz bat, data bat ipintzerakoan. Perurenaren metafora ezagutzen dugunez (“Txirritareki amaitu zen bertsolaritza…”), entzun diezaiogun Atxagari: «Jakina den bezala, joan den mendeko 30eko hamarkadan hasi zen ikuspuntu-aldaketa hura 60koan gorpuztu zen, eta erabat indartu mende bukaeran». Teodoro Hernandorena eta Jose Ariztimuño “Aitzol” izendatzen ditu bertsolaritzaren bide berria markatu zuten intelektualtzat. Hernandorenaren buruzagitza ez dakit hain ezaguna den, baina Aitzolena inork ez du zalantzan ipintzen.\nIkuspuntu-aldaketak badu beste ondorio bat (begira nire blogean “Ereduaren araberako bertsolaritza): bertsoa neurtzeko irizpideetan ere aldaketak ekarri ditu. Neurketarako arauek asko definitzen dute zein estilok aurrera egingo duen, eta lege zaharreko bertsolaritza, nire uste apalean, galduan atera da. Ni artikulu hau idazten ari nintzen bitartean, Gipuzkoako Txapelketaren finala dela eta, begira zer idatzi didan apaiz adiskide batek Ameriketatik: «Harritu nintzen benetan Unai Agirre hain atzera geratu zela ikustean, baina nik uste dut haren bertsokera, oso ona izanik, ez dela txapelketako egituretara egokitzen. Esan nahi dut bertsoa epaitzeko txapelketan erabiltzen diren irizpideetatik at gelditzen dela haren bertsokera».\nBeraz, bertsolaritzaren barnean bi azpigenerorekin egiten dugu topo: lege zaharreko bertsolaritza eta bertsolaritza berria. Atxagarentzat, bertsolari tradizionalak hizketari forma berezi bat emateko gaitasuna zeukaten pertsonak badira, bertsolari berriak dira ahoz esateko testuak osatzeko gaitasuna dutenak. Ondorioz, bi txapelketa, bakoitza bere eredu eta arauekin, planteatzeko ideiak seduzitzen nau. Sektore zabal batek barre egingo dit. Baina zentzurik ez duelako ote?\nBai Horixe, DV: 160114.\nEsta entrada fue publicada en 1 Artikulua/Prentsa, 1 Bertsoa y etiquetada 160114 BH. Guarda el enlace permanente.


Manfred Bieler - Wikipedia, entziklopedia askea.\nManfred Bieler (Zerbst, Saxonia-Anhalt, Alemania, 1934ko uztailaren 3a - Munich, Alemania, 2002ko apirilaren 23a) alemaniar idazlea izan zen.\nZerbst/Anhalt, 1934ko uztailaren 3a\nMunich, 2002ko apirilaren 23a (67 urte)\nAndreas Gryphius Prize (1969)\nAlemaniar literatura ikasi zuen Humboldt Unibertsitatean, Sortaldeko Berlinen. Idazle Alemaniarren Elkartean lan egin zuen, eta irratirako gidoiak idazten hasi zen 1957an. Eleberri satiriko bat izan zen Bielerren lehen liburu ospetsua: Das Kaninchen bin Ich (1963, "Neu naiz untxia"). Alemaniako Errepublika Demokratikoan debekatu egin zuten, eta 1969an argitaratu zuen Errepublika Federalean, Mari Morzeck izenburuarekin.\n1965ean, Pragara aldatu zen Bieler, eta herritartasun txekiarra hartu zuen. Pragako Udaberriak porrot egin zuenean, Munichen kokatu zen familiarekin. 1973an, Bavariako Arte Ederren Akademiako kide izendatu zuten. Alemaniako bi aldeetan berari gertatutakoak eta bi Alemanien historiaren ikuspegi kritiko zorrotza izan dira Bielerren gai nagusiak.\nBesteak beste, kontakizun eta eleberri hauek idatzi zituen: Der Mädchenkrieg (1975, "Nesken gerra"), Der junge Roth (1968, "Roth gaztea"), Der Kanal (1978, "Ubidea"), Der Bär (1983, "Hartza") eta Still wie die Nacht (1989, "Gaua bezain lasai") liburu autobiografikoa. Irratirako eta telebistarako gidoi ugari ere idatzi zituen.\nAzken aldaketa 27 otsaila 2019(e)an, 18:21(e)tan\nOrriaren azken aldaketa: 27 otsaila 2019, 18:21.


ELAk bat egiten du Luis Enrique Sorianoren heriotza salatzeko mobilizazioekin — ELA Sindikatua\nELAk bat egiten du Luis Enrique Sorianoren heriotza salatzeko mobilizazioekin ELAk deialdia luzatzen du bihar asteartean (18.30etan, Azpeitiko plazan) Luis Enrique Soriano gaztearen heriotza salatzeko elkarretaratzean parte hartzeko. Hauxe da euskal eragile batzuen artean adostutako salaketa-testua: https://www.ela.eus/eu/albisteak/elak-bat-egiten-du-luis-enrique-sorianoren-heriotza-salatzeko-mobilizazioekin https://www.ela.eus/eu/albisteak/elak-bat-egiten-du-luis-enrique-sorianoren-heriotza-salatzeko-mobilizazioekin/@@download/image/Soriano.jpg\n"Inor ez ahanzturan, Luis Enrique gogoan. Esplotazioarekin amaitu.\nLuis Enrique Sorianoren heriotza dela eta, idazki hau sinatzen dugun eragileok honakoa adierazi nahi dugu:\n1- Ezer baino lehen, gure doluminak eta elkartasuna adierazi nahi dizkiegu Luis Enrique Sorianoren hurbilekoei. Halaber, eskerrak eman nahi dizkiegu testigantza latz hau gizarteratu izanagatik.\n2- Luis Enriqueren heriotza azken hiru urtean jasa duen lan jazarpen egoerarekin lotuta dagoenaren susmoa dugu. Gazte honen senitartekoek partekatu dizkiguten testigantzen arabera,egunerokoan sufritu duen lan esplotazio egoera ikaragarria izan da. Besteak beste: amaierarik gabeko lanaldiak, presio psikologikoa eta langile batek izan behar lituzkeen oinarrizko eskibideen ukazioa.\n3- Luis Enriquek bizi izan duena ez da salbuespena. Asko dira antzeko egoeretan lan egiten duten langileak, baita Azpeitian ere. Kasu askotan, esplotazio egoera horiek areagotu egiten dira langileak migratzaileak direnen: arrazakeria zantzu argiak daude egoera horien atzean.\n4- Egiturazko arazo baten aurrean gaude: hain zuzen, esplotazio eta jazarpen egoera horiek egon daitezela bermatzen duen eredu kapitalista dago zapalketaren oinarrian. Eredu hori gainditu eta justiziazkoa izango den gizarte baten alde egin beharrezkoa da, gure ustez.\n5- Gertaera hau azken bururaino ikertu eta erantzukizunak argitzeko eskatu nahi dugu. Honekin batera, lan eta prebentzio politiketan ardura dituztenei eskaera argia egin nahi diegu: hartu ditzatela behingoz esplotazio eta jazarpen egoera horiekin amaitzeko neurriak.\n6- Egoera larri hauen aurrean herritarren protesta eta mobilizazioa beharrezkoak direla uste dugu. Horregatik, bihar, asteartea, arratsaldeko 18:30ean, Azpeitiko plazan izango den elkarretaratzera deitu nahi ditugu herritarrak".


Artilea, produktu zena hondakin - Gipuzkoako Hitza\nArtilea, produktu zena hondakin\n2018, irailak 21 Albisteak, Ekonomia, gipuzkoa, Gizartea 212\nUda izaten da garairik aproposena ardiei ilea mozteko. Artilez lepo daude baserrietako ganbarak. Garai batean, albiste ona zen hori; baina buruhaustea da egun. “Gaur egun, kudeaketa zaila duen hondakina da ardi latxen ustiapeneko artile gordina; gastuak bakarrik sortzen ditu”, azaldu du Yurre Peñagarikano Urkome Urola Kostako Landa Garapenerako Elkarteko kudeatzaileak.\nZabarra da ardi latxaren artilea, eta hori oztopo gaindiezina bilakatu da merkaturatzeko garaian. “Beti izan da mugatua ardi latxaren artilearen merkatua, baina, azken urteotan, erabat itxi da, material sintetiko berrien erruz. Ardi latxaren artileak ez du lekurik merkatuan, eta hondakin bihurtu da. Ongi prestatu gabe harrapatu gaitu aldaketak”, azaldu du Manex Aranburu Goimen Goierriko Landa Eremuaren Aldeko Elkarteko teknikariak. “Azken bizpahiru urteotan aldatu da egoera: artilearekin dirua egiten zuten lehen, eta hura bilduko duenik ez dago orain. Baserrietan pilatzen ari da, eta traba da hori lanerako eta ekonomia aldetik. Arazoa mahai gainean dago: artilea, orain arte, balioa zuen produktu bat zen, eta batbatean hondakin gisa tratatu behar da”. Europako Batasunak animalia jatorriko hondakin izaera eman dio aurten artileari.\n“Zer egin dezakegu esku artean dugun artilearekin?”, galdetu dio Peñagarikanok bere buruari. Iaz 700 tona artile inguru jaso zituzten Araban, Bizkaian eta Gipuzkoan. “Eta oraindik goiz da aurtengo datuak zehatzmehatz jakiteko, baina uste dugu Gipuzkoan 200 bat tona jasoko ditugula”, gaineratu du Peñagarikanok. Aranburuk zehaztu du 60 tonaren bueltan ibiliko direla Goierrin. Hanhemenka, artilea jasotzeko guneak egokitu dituzte hiru probintzia horietan. Latxa Esnea etxeak gidatutako egitasmoa da, eta bidelagun ditu Ekolber eta Neiker enpresak, eta baita Landaola, Arabalanda eta Bizkaimendi ere. Hau da, hiru lurraldeetako landa garapenerako elkarteen federazioak.\nArgazkia osatzeko, iazko esperientziari heldu dio Peñagarikanok. “Kudeatzaile baten esku gelditu zen joan den urtean jasotako artile guztia, baina hark irtenbiderik topatu ez zuenez, aurten uko egin dio bildutakoa kudeatzeari”. Ikerketara eta garapenera bideratuko dute bildutako artilea. “Orain arte landu ez ditugun aukerak baliatuko ditugu. Jakin badakigu balekoak direla ardi latxaren artilearen ezaugarriak, eta hori aprobetxatu nahi dugu”.\nKosmetika mundua izan daiteke aukeretako bat. Keratina asko du ardi latxaren artileak, eta ilea zaintzeko gero eta produktu gehiagok erabiltzen dute proteina hori. Eraikuntzarena izan daiteke beste aukeretako bat. Isolatzaile ona da artilea, baina oraindik ez daude oso aurreratuta adreiluarekin nahasteko teknikak. Baserrian bertan erabiltzea izan daiteke beste aukera bat. Ongarri moduan erabiltzeko konposta egin daiteke artilearekin, eta berotegietarako egokiak diren soka biodegradagarriak ere egin litezke.\nBalio erantsia, baserrian\n“Aurrena lanketa bat egin behar da artilearekin egindako produktu berriak merkatuan txertatzeko: zenbat produktu egin ditzakegu? Zeinek ekoitziko ditu? Non salduko ditugu? Zein preziotan? Nork erosiko du? Artilearen inguruko ingeniaritza lana eta enpresa bat sortu behar ditugu”, defendatu du Aranburuk.\nOnartu du, hala ere, artzainek euren artileari irtenbidea “era autonomoan” ematea dela gaur egungo erronka nagusia. “Hondakinen zikloa baserrian gelditzea da oinarrizko helburua: ongarri bihurtzea eta berriz ere lurrera bueltatzea; ez dugu bildu nahi artile pila bat, ondoren fabrika batera eraman, produktu bihurtu, horiek gizarteratu, eta zabor bihurtzeko, zabortegi batean ustelduko direlako azkenean. Artilearen balio erantsia baserrian gelditzea nahi dugu”, nabarmendu du Aranburuk.\n“Arazoaren irtenbidea gure esku dagoela ikusi behar du sektoreak. Artilea arazotzat har daiteke, baina, joera berrietara egokituz gero, aukera ere izan daiteke”, borobildu du Goimen elkarteko teknikariak.


Irakurketa kluba familian\nAlondegia, Urduña | Haurrentzako jarduera\nSeme-alaben irakurzaletasuna bultzatzeko helburuarekin, familiei zuzendutako irakurketa kluba egingo da Urduñako Alondegian. Urriaren 13an, azaroaren 10ean eta abenduaren 1ean, 17:30ean, izango dira Alondegiko Areto Nagusian. Doan eskainiko dituzte hiru saioak, Ana Apikaren eskutik. Plazak mugatuak izango direnez, aldez aurretik egin behar da izen-ematea, 94 538 30 03 (luz. 53) telefono zenbakira deituz. Familia bakoitzeko heldu eta ume bana joan daitezke saioetara. Nabarmentzekoa da 4 eta 6 urte bitarteko haurrentzat daudela bideratuta. Irakurketa kluban, oro har, liburutegian dauden liburuak ezagutu, erabili eta gozatzeko aukera izango dute familiek. Gurasoek etxean irakurzaletasuna bultzatzeko aholkuak jaso, bibliografia gomendatua ezagutu eta mailegua praktikan jarriko dute. Umeek, aldiz, ipuinak entzun eta poesiarekin jolastuko dute.\nIrakurketa kluba familian Alondegia\nSeme-alaben irakurzaletasuna bultzatzeko helburuarekin, familiei zuzendutako irakurketa kluba egingo da Urduñako Alondegian. Urriaren 13an, azaroaren 10ean eta abenduaren 1ean, 17:30ean, izango dira Alondegiko Areto Nagusian. Doan eskainiko dituzte hiru saioak, Ana Apikaren eskutik.\nPlazak mugatuak izango direnez, aldez aurretik egin behar da izen-ematea, 94 538 30 03 (luz. 53) telefono zenbakira deituz.\nFamilia bakoitzeko heldu eta ume bana joan daitezke saioetara. Nabarmentzekoa da 4 eta 6 urte bitarteko haurrentzat daudela bideratuta.\nIrakurketa kluban, oro har, liburutegian dauden liburuak ezagutu, erabili eta gozatzeko aukera izango dute familiek. Gurasoek etxean irakurzaletasuna bultzatzeko aholkuak jaso, bibliografia gomendatua ezagutu eta mailegua praktikan jarriko dute. Umeek, aldiz, ipuinak entzun eta poesiarekin jolastuko dute.\nAzaroaren 25ri lotutako marrazki lehiaketa\nOrozkoko Museoa, Orozko | Lehiaketa\nEmakumeen aurkako indarkeriaren aurkako nazioarteko egunari erreferentzia egin beharko diote marrazkiek.\nAzaroaren 25ri lotutako marrazki lehiaketa Orozkoko Museoa


ELA, STEILAS, CCOO, LAB eta UGT sindikatuok datozen urtarrilak 16tik 25era bitarte 10 greba egun deitzen dituzte Gizarte Ekimeneko ikastetxeetan. "Asteazkenean izandako mahaian Gizarte Ekimeneko patronalek akordioetara iristeko erakutsitako borondate faltaren aurrean, mobilizazio eta greba dinamika gogortu beste biderik ez digute uzten" salatu dute.\nELA, STEILAS, CCOO, LAB eta UGT sindikatuon ustez onartezina da Kristau Eskola eta AICE-IZEIA patronalak gatazka honetan izaten ari diren jarrera oro har, eta bereziki Asteazkeneko negoziazio-mahaian izan zutena. Izan ere, azaroko 4 greba egunen aurretik egindako proposamen berbera jarri zuten mahai gainean, eduki gehigarririk gabe. Honek agerian uzten du akordioak erdiesteko patronalen aldarterik eza.


Bartzelonan izango da Elikagaien eta Edarien Nazioarteko XIII. Azoka | Consumer\nBartzelonan izango da Elikagaien eta Edarien Nazioarteko XIII. Azoka\nBost kontinenteetako 5.000 enpresa elkartu dira topaketa honetan\nElikagaien eta Edarien Nazioarteko XIII. Azokak (Alimentariak 2006) gaur irekiko ditu ateak Bartzelonako Fira aretoan. 70 herrialdetako 5.000 elikagai-enpresa inguruk betetzen dituzte Kataluniako hiriburuko azoka-barrutiko 122.000 metro karratuak, aurreko edizioan baino %10 gehiago. Elikagaiak 2006 gaikako 15 aretotan antolatu da: 13 produktu eta bi pabiloi independente (Eskualdeen Pabiloia eta Nazioarteko Pabiloia).\nEspainiako produktuek eta sukaldaritzak, azken urteotan nazioarteko gorakada nabarmena izan dutenak, funtsezko lekua dute erakusketan. Elikagaiak Espainiako sukaldaritzaren konplexutasunaren berri ematen saiatuko da.' 17 erkidegoak Eskualdeen Pabiloian egongo dira ordezkatuta. Pabiloi horrek 7.000 metro koadro hartzen ditu eta bertan enpresaburuek eskulangintzako eta kalitateko produktuak erakutsiko dituzte.\nErakusketan, gainera, ekitaldi ugari izango dira, hala nola Elikaduraren Nazioarteko IV. Foroa, Mediterraneoko Dietaren VI. Kongresua edo BCN Vanguardia Gastronomiaren Kongresua. Horiek balio erantsia dira lau ardatz nagusi dituen azoka baterako: nazioartekotzea, berrikuntza, profesionalizazioa eta ikerketa.\nAretoaren sektorizazioari esker, eskaintza zabala eta espezializatua eskaini zaie bisitariei. Intercarn, Interlact,Intervin, Mundidulce, Restaurama, Interpesca, Vegefruit, Congelexpo eta Olivari, besteak beste, sektoreko produktu-sorta zabala hartzen saiatzen dira. Gainera, arreta berezia eskainiko zaio elikaduraren etorkizunari, areto erakargarrienetako batekin, Innoval izenarekin. Azken elikadura-joerak bilduko ditu, eta Innoval sariak emango ditu. Enpresa fabrikatzaileek produktu berriak sortzeko, garatzeko eta merkaturatzeko egiten duten lana aintzatesten dute.\nFerrán Adriá eta Juan Mari Arzak sukaldari ospetsuek ere parte hartuko dute azokan, eta plater berezienak prestatuko dituzte BCN Vanguardiaren esparruan. Urteko I. Sukaldaritza-lehiaketaren finala ere izango da.\nHalaber, Elikaduraren Nazioarteko Foroan elikadura-ohiturei buruzko azterlan bat aurkeztuko da. Lan honen ondorioa eta izenburua “bizi garen bezala jaten dugu” da, eta hortik ondorioztatzen da “ohiturak okerrera aldatzea bizi-estiloan gertatzen diren aldaketen mende dagoela”. Horrez gain, 200 adituk bermatutako dieta mediterraneoa sustatzeaz ere arduratuko da foro hori.\nareto Bartzelona elikagai


Euskarazko eskelarik ere ez dugu oso berandu arte aurkituko.\nEuskarazko lehen lana 1962an argitaratu zen Diario Vascon. Diario de Navarra 1966an hasi zen.\nUrte berean lortzen du Basarrik bere Bordatxon euskara sartzea La Voz de Españan.\nDonostiako Hoja del Lunes eta Bilboko La Gaceta del Norte 1971ean hasi ziren.\nFranco hil zenean, eta 1975ean hil zen, bere gisa gainera, orain 15 urte alegia, Euskal Herriko egunkarietan ziharduten 178 kazetarietatik 7k bakarrik zekiten euskaraz mintzatzen, eta bat bakarra ari zen euskarazko orrietan idazten.\nIrrati eta telebisiokoak gehiturik 215 ziren Hego Euskadin.\n10 besterik ez ziren euskaraz hitzegiten zekitenak. (Ikus Euskera XXII - 1977, Xabier Aranburu).\nZenbait irratitan, 1950 alderako lortua zuten Maria Dolores Agirre, Basarri, Oñatibia, Zurutuza eta abarrek, baserritarrentzat, astean behingo irratsaioren bat.\nBaina euskal kazetaritza, ikastolekin, bertsolariekin, kantariekin eta abarrekin batera abiatzen da 1960 aldera, parrokietan sortu ziren irratitxoetan eta erlijiosoen babesean jaiotako aldizkaritan.\nOrdukoak dira, noski, ezagunenak aipatzeko, Loiola, Segura eta Arrate irratiak, Anaitasuna, Zeruko Argia, Goiz rgieta Agur aldizkariak.\nALDI ARRISKUTSUA ETA BORONDATETSUA. Idazteko gogoa zuten euskaltzaleak eta frankismoaren zerbitzuko komunikabideetan lanik egin nahi edo ahal ez zuten kazetari tituludun bakar batzuk bildu ziren gerra ondoko euskal kazetaritzara.\nGerrak eta zigorrak erasandako belaunaldi haiek eta diktadura suntsitzeaz eta gizartea iraultzeaz arduratzen ziren geroagokoak ez ziren, etorkizunerako kontuak atera eta, gerorako kazetariak, irakasleak eta funtzionariak prestatzeaz arduratu.\nSistemak erabat kontrolaturik zituen komunikabideetan, irakaskuntzan eta administrazioan lana aurkitzea ez zen erraza; lan egitea ere ez biziro gustagarria, zapaltzaileen laguntzaile izateko edo laguntzailetzat salatua gertatzeko arriskua bait zuen.\nOnenean ere, politikarekin zerikusi zuzenik ez zuten kirol, folklore, istorio, gertakizun eta abarri buruzko kazetaritza egiteko adurra izan zezakeen, gehienez ere, sistemaren zerbitzuko komunikabide leial haietan.\nBaina euskaraz lan egin nahi zuenak eta sistemaren zerbitzari leial izan gabe lan egin nahi zuenak, herri-irrati eta euskarazko aldizkarietara jo beharra zeukan.\nEuskaldungoaren komunikabide bihurtu ziren irrati eta astekari haietan lan egitea pozgarria zen, mehatxuak mehatxu, saldukeriarik gabe, euskararen eta Euskal Herriaren alde lan egiteko modua eskaintzen bait zuten.


21:35, 29 abendua 2011ko berrikusketa\n17:42, 23 abuztua 2011ko berrikusketa (aldatu)\nt (r2.6.4) (robota Erantsia: kk:Тритий)\n21:35, 29 abendua 2011ko berrikusketa (aldatu) (desegin)\n''Tritio'' hitza isotopoak izendatzeko existitzen diren hitz gutxietako bat da, orohar isotopoek ez baitute izenik jasotzen zeinuaz besterik. Tritioak hiru [[nukleoi]] biltzen ditu [[nukleo atomiko]]an, bi [[neutroi]] eta [[protoi]] bat urrenez urren. Ekilibrio elektrikoan [[elektroi]] bakarra izaten du. Isotopo hau hidrogenoaren beste bi isotopo naturalak ([[protio]]a eta [[deuterio]]a) ez bezala radioaktiboa da denbora joan ahala Helio-3 edo 3He isotopoa osatzeko desintegratzen delarik [[beta jario]] bidez ([[beta partikula|β partikulak]]). ''[[Tritio]]ak'' 12,32 urteko batazbatez besteko biziraupena du.


Bidasoa izenik gabekoen ibaia izan ez dadin. Elkarretaratzea bihar San Juanen | Angula Berria\nHasiera » Bidasoa izenik gabekoen ibaia izan ez dadin. Elkarretaratzea bihar San Juanen\nBidasoa izenik gabekoen ibaia izan ez dadin. Elkarretaratzea bihar San Juanen\nSan Juna Plaza, Irun\nLarunbata, Apirila 2, 2022 - 12:00\nIrungo Harrera Sarea.- Iazko apirilaren 19an, laster urtebete beteko direnean eman behar izan genuen migrazioaren aurkako politikek eragindako Tessfiten heriotzaren berri, lehen heriotza izandakoa. Orduan, argi azaldu genuen ez genuela mamu bilakatzen utziko inor. Bidasoan, Mediterraneoan bezala gertatzen ari diren heriotzak ekiditeaz gain, igerian gurutzatzeko ideiak bere horretan jarraitzen duen bitartean, izen eta abizenak nahi ditugu haien familien eta lagunen eskubideen defentsan, haien duintasunarengatik eta dolua pasa ahal dezaten. Gure herriaren historiaren alde ere; beste behin gerta ez dadin.\nAtzo Ibrahimaren gorpua aurkitu zuten Bidasoa ibaian desagertu eta ia hiru astetara. Ekidin zitekeen heriotza da. Irungo Harrera Sareak denbora luze darama horrelako drama bat gertatuko zela ohartaraziz, eta horregatik giza korridoreak eta bide seguruak denentzat eskatuz dagokien Ipar eta Hego Euskal Herriko erakundeei. Gaur, apirilak 1, berriz egiten diegu eskaera. Horrez gain, Ibrahimaren gorpua aberriratzeko haren gertuko eta familiarentzako erraztasunak eskatzen ditugu.\nIkusi dugu, zorionez, errefuxiatuei baliabideak jartzeko azkartasuna erakutsi dutela euskal erakundeek eta jarrera horri eustea nahi genuke. Aldi berean erakundeen arteko mahaia Ukrainako herriari baita Afrikatik datozen pertsonei ematen ari zaien harrera duina handitzean tematzea nahi dugu. Europar Batasunean, 2000. urteaz geroztik, legezko tresna bat dago horretarako bertakoentzat. Harrera horretarako bitartekoak badaudela ikusten dugu.\nEra berean, Irun eta Hendaia arteko poliziaren kontrol arrazistekin amaitzea beharrezkoa dela uste dugu. Izan ere, bide ez seguruak hartzeko arrazoi nagusienetako bat da.\nHeriotza hau ez delako ustekabekoa, familiari aberriratze prozesua errazteko eta migrazio bide seguruen defentsan elkarretaratzeko deia luzatzen dugu apirilaren 2rako larunbata San Juan plazan.\nEUSKAL HERRIA HARRERA HERRIA HARRERA DUINA ETA GIZA KORRIDOREAK DENENTZAT


Unibertsalak – Gizapedia\nFilosofian, unibertsala objektu partikular zenbaitek duten propietate edo erlazio komuna da, gure kontzeptuen eta kanpoko gauzen artean dagoen lotura. Adibidez, berdetasuna objektu partikular berdeei dagokien unibertsala da, objektu berdeen esentzia. Unibertsalen benetako existentziaren inguruan eztabaida bizia sortu zen Erdi Aroko eskolastikan. Unibertsalen problemaren inguruan hiru jarrera bereizi ziren: Platonen ideien teorian oinarrituta, unibertsalak benetan existitzen zirela baieztatzen zen, unibertsalen inguruan errealismo deritzon jarrerari bidea zabalduz; aristotelismotik unibertsalak gauza konkretuetan existitzen zirela adierazten zen, esentzialismoaren doktrina abiaraziz. Unibertsalen inguruko eztabaida bizia izan zen Erdi Aroan: errealismoaren aurka, nominalismo izeneko joera garatu zen, unibertsalen existentzia erabat ukatzen zuena, izen hutsak zirela argudiatuz; tartean kontzeptualismoa garatu zen, Petri Abelardo aitzindari, zeinetik unibertsalak gogamena eta mundu fisikoa lotzen dituzten kontzeptuak logiko-linguistikoak direla baieztatzen zen.1\nBal M. Nominalism, realism, conceptualism. metinbal.net. http://www.metinbal.net/metin_bal_Courses_instructed_by/Course_Texts/Nominalism.Realism.Conceptualism.pdf. Published 2008.\nAgian kontzeptualismo artistikoa bilatzen ari zinen. Hala bada, arte kontzeptuala artikulura jo beharko zenuke. Filosofian, kontzeptualismoa Erdi Aroan sortutako unibertsalen eztabaidaren inguruan sortutako joera izan zen, Petri Abelardok…


Bakioko Udala - Udalbatzako eskurantzak\nAmets Jauregizar Baraiazarra: EH BILDU\nIrati Abio Muruaga: EH BILDU\nMaría Isabel Barturen Lasa: EH BILDU\nEgoitz Abio Arrillaga: EH BILDU\nMiren Garbiñe Olealdecoa Orbe: EH BILDU\nMaría Begoña Abio Zapirain: EAJ-PNV\nJosé Luis María Urrutia Bilbao: EAJ-PNV\nGuillermo Martín Martín: EAJ-PNV\nGorka Uriarte Urazurrutia: EAJ-PNV\nJosu Garay Vara: BAKIOBAI\nJavier Miguel Alvarado: BAKIOBAI\n1. Osoko Bilkuran zinegotzi guztiak dagoz eta alkatea dau buru.\n2. Honeexek dira Osoko Bilkurearen eskurantzak:\na) Gobernuko organoak kontrolatzaea eta fiskalizatzea.\nb) Gai honeei buruz erabagitea: udalaz gaindiko erakundeetan parte hartzea; udal mugartea aldatzea; udalerriak eta 45. artikuluan aitatutako erakundea sortzea edo ezabatzea; organo deszentralizatuak sortzea; udalerriaren uriburua aldatzea eta udalerriaren edo erakundeen izena aldatzea eta ikurrina, ikurra edo armarria ezartea edo aldatzea.\nc) Udalerriko plangintza orokorra behin-behinean onestea eta hirigintzako legerian ezarritako planen eta udalerriaren antolamendurako ganerako bitertekoen udal tramitazinoa amaitzea onestea.\nd) Araudi Organikoa eta ordenantzak onestea.\ne) Udalaren berezko zerga-bitartekoak zehaztea; aurrekontuak onestea eta aldatzea; bere eskumeneko arloetako gastuak agintzea eta kontuak onestea; hori guztia Toki Ogasunei buruzko Legean xedatutakoagaz bat etorriz egin behar dau.\nf) Udal zerbitzuak eta espedienteak kudeatzeko moduak onestea.\ng) Beste herri administrazino batzuek eskuordetzen deutsoezan eskumenak onartzea.\nh) Beste toki erakunde batzukaz eta herri administrazinoakaz sortzen diran eskumen-auziak agertarazotea.\ni) Langileen plantilea eta lanpostuen zerrendea onestea, funtzionarioen ordainsari osagarrien, finkoen eta aldian aldikoen zenbatekoa finkatzea, eta lantzean behingo langileen kopurua eta hareen araubidea zehaztea.\nj) Osoko Bilkurearen eskumeneko arloetan, epaitegi eta administrazino egintzak egitea eta Udalbatzea aldeztea.\nk) Udalaren egintzen zaurkortasuna adierazotea.\nl) Herri jabariko ondasunen kalifikazino juridikoa aldatzea.\nm) Kreditu eragiketak berbatutea, ekitaldi baten guztira aurrekontuko baliabide arrunten %10 gainditzen bada -diruzaintzakoak izan ezik, holakoetan eragiketa bizietan metatutako kopurua aurreko ekitaldian likidaturiko sarrera arrunten %15 baino gehiago danean soilik eukiko dauz eta eskurantzak-, eta hori guztia Toki Ogasunak araupetu dauzan Legean xedatutakoagaz bat etorriz.\nn) Era guztietako kontratazinoak eta emokidak, zenbatekoa aurrekontuko baliabide arrunten %10 baino gehiago danean, eta beti be 6.010.121,04 euro baino gehiago danean, bai eta lau urte baino gehiago irauten daben urte askotako kontratuak eta emokidak be, eta iraupen laburragoko urte askotakoak be bai, urteko guztiak metatuz sortzen dan kopurua aurrean aipatutako portzentajea baino gehiago danean, lehen ekitaldiko aurrekontuko baliabide arruntak kontuan hartuz, eta beti be letra honetan ezarritako kopuruan baino gehiago danean.\nñ) Kontratatzeko edo emoteko eskumena daukan obra eta zerbitzuen proiektuak onestea, nahiz eta aurrekontuan aurreikusita egon ez.\no) Ondasunak eta eskubideak eskuratzea, euren balioa aurrekontuko baliabide arrunten %10 baino gehiago danean eta, beti be, 3.005.060,52 euro baino gehiago danean, bai eta ondarea besterentzea be, jarraian adierazoko diran kasuetan:\nOndare historiko edo artistikotzat adierazota dagozala aurrekontuan aurreikusi ez diran ondasun higiezinak edo higikorrak diranean.\nAurrekontuan aurreikusita egonda, ondasun-eskuraketetarako ezarritako portzentajeak eta zenbatekoak gainditzen diranean.\np) Gehiengo berezia behar dala eta Osoko Bilkureari jagokozan ganerako guztiak.\nq) Legeek beren beregi emoten deutsoezan ganerako guztiak.\n3. Horrezaz ganera, Osoko Bilkuran egiten dira alkatearen aurkako zentsura mozinoei buruzko hautespenak eta harek planteatzen dauzan konfiantza galderei buruzkoak (hauteskundeei buruzko legeria orokorrean xedatutakoaren arabera egiten dira).\n4. Osoko Bilkureak alkateari eta Gobernu Batzordeari eskuordetu ahal deutsez bere eskurantzak, 2. zenbakiko a), b), c), d), e), f), g), h), i), l) eta p) letretan eta 3. zenbakian adierazitakoak izan ezik.\nBatzorde Informatiboak modu honetara izango dira:\nBakio Bizi: hileko 1go astelehenetan, arratsaldeko 19:00etan.\nOngizatea: hileko 1go astelehenetan, arratsaldeko 19:00etan.\nKoordinazio Batzordea: hileko 2. astelehenetan, arratsaldeko 19:00etan.\nBakio Eraiki: hileko 3. astelehenetan, arratsaldeko 19:00etan.\nUdalaren Osoko Bilkura hileko azken eguenean batzartzen da, arratsaldeko 19:00etan.\nUdalaren Osoko Bilkura prestatzeko Batzordea hileko 4. astelehenean batzartzen da.


Danonartinek iaz baino 252 kilo janari gehiago batu ditu aurtengo bilketa berezian - Lea-Artibai eta Mutrikuko Hitza : Lea-Artibai eta Mutrikuko Hitza\nEsker oneko berbak baino ez dituzte izan Ondarroako Danonartin elkarteko kideek. Izan ere, joan den asteburuan egindako janari bilketa berezian 3.798 kilo janari batu zituzten, iaz baino 252 kilo gehiago. “Mila esker eguraldi txarragaz bilketa gauzatzea posible egin zuten boluntario guztiei. Mila esker benetan”, esan dute elkarteko kideek.\nJanaria eman duten herritar guztiei ere eskerrik beroenak eman nahi izan dizkie Danonartinek. “Ekarpen hori oso garrantzitsua izango da elkartearen biltegiak bete eta beharrizana daukatenei laguntzen jarraitzeko”.


Tximistak kanpandorrea jo zuenekoa - Urola Kostako Hitza : Urola Kostako Hitza\nZestoako kanpandorreak zuen itxura tximistak jo eta gero.\nIazko abenduaren 1a. Ostirala zen. 21:30 aldea. Tximista batek Zestoako Andra Mariaren Jasokundearen parrokiako kanpandorrea jo zuen, eta ondorioz, herriko plazara, parrokiaren teilatura eta korura erori ziren harriak. Sakristian zegoen argien koadroak su hartu zuen, eta eliza argirik gabe gelditu zen.\nIkusmina sortu zuen gertaerak; izan ere, tximistak kanpandorrea jotzean danbateko ikaragarria entzun ahal izan zen herri guztian, baita zenbait auzotan ere.\nGertaera haren ondorioa? Bihar urtebete beteko da Zestoako herrigunean elizarik gabe daudela.\nIazko abenduaren erdi aldean hasi zituzten tximistak parrokian sortutako kalteak konpontzeko lanak, baina hasieratik jakinarazi zuten lanek luze joko zutela, eta halaxe izan da. Joan den apirilean esan zuten, gutxienez, parrokia abendura arte itxita izango zela, baina dagoeneko badakite epe hori aise gaindituko dutela; izan ere, Zestoako parrokoak egindako azken aurreikuspenen arabera, maiatzeko Santa Kutz jaien eta uda sasoiaren hasieraren artean irekiko dute parrokia berriro.\nKupula konpontzeko lanekin abuztuan hastea aurreikusten zuten, baina plaza irailaren hasierako amabirjinetako zezenketetarako prestatu behar zutela eta, irailaren bukaeran abiatu zituzten.\nOrduz geroztik, elizako kupula eraberritzen ari dira. Horretarako, ezbeharra gertatu zenean osorik gelditu ziren harri gutxi batzuk aprobetxatu egingo dituzte, eta gainera, berriak ekarriko dituzte Lasturreko harrobitik.\nKanpandorreko kupula berritzearekin bukatuko dituzte eliza egokitzeko obrak, baina hilabeteotan beste hainbat lan ere egingo dute: besteak beste, elektrizitate eta pintaketa lanak, megafoniarenak, txukunketak eta abar gauzatuko dituzte.\nBeraz, datozen hilabeteetan ere elizarik gabe jarraituko dute Zestoako herrigunean. Dena den, elizkizunak egin egingo dituzte: ohiko elizkizunak San Juan egoitzako Milagrosaren kaperan egiten jarraituko dute, eta hileta-elizkunak, Arroagoiko parrokian.\nEgun madarikatu samarra izan zen iazko abenduaren 1a Zestoan. Izan ere, elizako kanpandorrea hausteaz gain, zulo ikaragarria egin zen AP-8 autobideak GI-631 errepidearekin bat egiten duen biribilgunean; goizean bidezorua hondoratu zen Larrondo ubidearen parean.\nBidegik larrialdiko ekintzak egin zituen eremua egonkortzeko, eta autobideko 48. irteera eta sarrera erabiltzen zuten ibilgailuentzako ordezko sarbide bat egin zuen. Bidezorua konpontzeko lanak, baina, otsailean hasi zituen Gipuzkoako azpiegituren agentziak, eta lanak bukatuta, maiatzaren 30ean zabaldu zuten Arroako autobideko lotune berritua.\nEz ahazteko modukoa izan zen 2017ko abenduaren 1a.


ETORKIZUN PERFEKTUA. Edurne Herrán\nProiektu honen abiaburuetako bat artistaren itxurak jendearengan sortzen zituen erreakzioak izan ziren. Identitate disoziatuaren nahasmendua —edo nortasun anizkoitzaren nahasmendua— abiapuntutzat hartuz, happening honetan, Edurne Herránek bere identitatearen beste identitate paralelo batzuk eraikiko ditu, eta benetan jarriko ditu praktikan, bere estetika eta izaera eraldatuz gizartearen aurrean. Hala, egunaren arabera, kode ezberdinekin jokatu eta Edurne, Miren, Edelweiss, Inge-Liva, Alicia, Ludovika, Cayetana, Nieves, Elvira eta Rosi gisa aurkeztuko du bere burua, bai eta Andoni gisa ere: pertsonaia horiek orrazkera, jantzi eta jarrera erabat ezberdinak izango dituzte, eta besteengan askotariko erantzunak eragingo dituzte. Fikziozko nortasun horietako bakoitza berez Edurne Herránen beraren alderdi ezberdinen jarraipena da, zeinak areagotu egin baititu bere niaren bertsioak sortzeko. Egileak etorkizunaren malgutasunaz galdetzen dio bere buruari: hura baldintzatzen duten gertaera zirkunstantzialez, baina baita zeregin erabakigarria izan dezaketen erabaki kontzienteez ere.\nAzken bi urteetan, artistak esperimentutzat jo dituen zenbait prozesuren bidez erregistratu du bere bizitza: 2014ko urriaz geroztik, bere nortasun ugarien pean joan da etorkizuna irakur diezaioten (tarota, kiromantzia eta iragarpena baliatuz), pertsona bera izan arren itxuraren arabera irakurketa ezberdina dela erakusteko; orobat, curriculumak bidali ditu bi pertsonaiaren izenean (Miren eta Edurne ahizpa bikiak) lan eskaintza berari erantzunez, zeinek duen lan-aukera gehiago aztertzeko.\nProiektu existentzial horren benetakotasuna zalantzagarria da emandako informazioaren egiazkotasunari dagokionez, baina bestetik artistak orain arte egin duen lanik benetakoena dela esan liteke, hari darion esentziari erreparatuz gero. Izan ere, Charles S. Peirce filosofoak zioenez, gizon baten identitatea denaren eta pentsatzen duenaren arteko koherentzian datza. Normalean kanporatzen ditugun baino askoz gauza gehiago pentsatzen dugu, gure buruaz osatu dugun irudia indartzen saiatzen garelako. Hala ere, ez al genuke batzuetan bestela jokatu, jantzi edo adierazi nahiko? Egundokoa litzateke gure gogoeta oro aske utzi ahal izatea eta nortasun berria bihurtzea egunaren arabera, baina ziur aski saiakeraren emaitza erabateko kaosa litzateke. Artista ausartu egin da saioa egitera, banakoaren eraikuntzan sakondu eta bestearen begiradak autorretratuan duen eragina agerian uzteko. Hainbeste aurpegi garatzeak eromenetik gertuko ondorioak izan litzake, baina ez al gintuzke hurbilduko benetako koherentziara? Galdetu Edurneri.\n“Dobles Imaginarios” Zinema-zikloa


Egun bereziak | Ven a Balmaseda | Turismo Balmaseda\nBalmasedako urteko egutegia markatzen duten hiru ekitaldi nagusiak dira gure kultura-ondarearen eta jatorriaren definiziorik onena.\nEgun hauetan zehar, udalerriak agertoki ezin hobea izango du, eta balmasedarrak hainbat ikuskizun eta jarduera egingo dituzte, galdu ezin duzun giroa sortuko dutenak.\nEgun hauek bikainak dira gure herria bisitatzeko eta gure jai tradizionalez gozatzeko.\nAhozko tradizioaren arabera, XVI. mendean San Rokeri hiribildua garai hartan suntsitu zuten izurrietatik libra zezala eskatzeko Kolitza mendira egindako penitentzia-erromesaldiak dira Gurutze-bidearen antzezpenaren jatorria. Bertsio hori ukatu gabe, esku artean dugun dokumentazioa eta historia aztertzetik ondoriozta dezakegu Gurutze-bidea XIX. mendearen bigarren erdian sortu zela, prozesio tradizionalekin batera, hau da, pausoekin, Jesusen Pasioaren irudikapenari egiazkotasun handiagoa emateko, eta gaur egun arteko errealitateraino eboluzionatu du.\nBalmasedarrak dira, aktore ez profesionalak, baina arlo profesionaletik haratago doan pasioa dutenak. Erdigune historikoa garaiko agertoki bihurtzen da egun horietan, herria batu egiten da tradizioagatik, eta sentimenduak oso agerikoak izaten dira.\nIkuskizun erakargarria da oso, eta milaka pertsona elkarrarazten ditu urtero. Gure geografiako leku urrunetatik hurbiltzen dira antzezpen hori ikusteko Ostegun eta Ostiral Santuan. Pasio Biziduna ez da, ordea, Balmasedan aurki dezakegun prozesio bakarra. Egun horietan egiten diren Pausoen Prozesioa, Lurperatzearena eta Isiltasunarena ere Balmasedako Aste Santuaren parte dira.\nBestalde, hurrengo asteburuan Magdalenako Haur Prozesioa eta San Domingoko Gurutze-bidea egiten dira. Ekitaldi horietan Balmasedako haurrek antzezten dituzte pertsonaiak.\nGaur egun, Santa Klara eliza-komentuan dago Balmasedako Pasio Bizidunaren Interpretazio Gunea. Erakusketa iraunkor bat dago, eta, bertan, antzezpeneko jantziak, pausoak, objektuak, irudiak eta soinuak daude ikusgai, bisitariak urte osoan ezagutu ahal izan ditzan Gurutze-bide Bizidunaren xehetasunak. Ikusi webgunea\nAzokaren lehen egunean, Balmasedako 400 herritarrek baino gehiagok garaiko jantziak eramaten dituzte soinean Erdi Aroan Enkarterriko hiribilduan gertatutako gertakari historiko bat antzezteko. 1999az geroztik, Erdi Aroko Azokak jatorri eta adin guztietako pertsona asko erakartzen ditu, eta Euskal Herriko kultur-eskaintzaren ezinbesteko hitzordu bihurtu da. Eszenan jartze bikainari eta azoka honetan parte hartzen duten pertsonaia bakoitzari esker, asteburua magiaz eta ezustekoz gainezka egoten da.\nUrrian, balmasedarrak beren egun handirako prestatzen dira. Zaindariaren omenez, urriaren 23an San Severino eguna ospatzen da. Gaztetatik taldeak sortzen dira, kuadrillek eta familiek osatuak, babarrun bikainak prestatzeko putxera ospetsuan. Putxera Balmaseda-La Robla (Leon) trenbide-lineako tradiziotik datorren ontzi bat da.\nHain zuzen, antzinako makinistek, balaztazainek eta trenbideko gainerako langileek linea horretako ibilbide luzeetan kozinatzeko erabiltzen zuten eltzea da, egur-ikatzetan berotzen zutena. Gaur egun Slow Food deitzen diogunaren adibide ezin hobea da. San Severino egunean Putxeren Nazioarteko Lehiaketa ospetsua egiten da. Lehiaketa 1971n egin zen lehenengoz, eta gure egunetara arrakasta handiz iritsi da kalitate handieneko estatuko sukaldaritza-lehiaketen artean. Epaimahaikide batzuek Michelin izarrak izatea da arrakasta horren erakusgarri.\n2017an, Putxeraren – Treneko Eltzekariaren Kofradia sortu zen Balmasedan. Proiektu horren helburua da putxera bultzatzea, ezagutaraztea, eta horren inguruan indarrak erakartzea eta biltzea. Bisitatu webgunea.\nBeste ekitaldi bereziak


Euria mihiseetan harrapatzen duten 3 artista | Sormenak linean\nEuria mihise gainean margotzen Kohn, Djukaric eta Imre Toth-ek\nEuria mihise batera ekartzea zailena den fenomeno atmosferikoetako bat da. Hori dela eta, artista ugari eta ugarik bere paletaren bidez birsortzen saiatu dira eta obra piktoriko batera arte sentitzen dituzten sentimenduak orrazten saiatu dira. gizakia palaz gainezka dago euri arin baten.\nAndre Kohn, Dusan Djukaric eta Emerico Imre Toth ekartzen dizkigute koadro bati bakea ekartzeko lortutako lorpenak arratsalde euritsua izan daiteke leihotik ikusten dugun bitartean edo pertsona bat bere aterkiaren babesean biltzen denean sentitzen duzun sentsazioa behean ikus dezakezun moduan.\nHasita Kohn eta ikus daitekeen aisialdi artistiko zoragarria bikote bat euritakoaren azpian euripean dabilena. A-rekin estilo txukuna eta horrek bi irudi horiek agertzen diren leihotik begira kafetegi batean eserita ikusten ari garela ematen duen puntu batera garamatza. Euria bere teknikarekin bezala harrapatzen du.\n-Ko akuareletara jotzen dugu Djukaric aurretik egotearen konstantziarekin udazkeneko arratsalde bateko grisa daraman beste margolari bat euriarekin batera, bere lan batzuetan irakasten digun bezala. Egile aipagarria, Kohn-ek bezala, fenomeno atmosferiko hori modu onenean irudikatzeko eginkizuna betetzen duena.\nWith Imre toth irudikapen horietan aterkia bezalako izendatzaile arrunt bat aurkitzen dugu, emakumea gorriz jantzita haren azpian gauzatutako bat-bateko euria noiz pasako zain horrek berehala harrapatu zuen. Hemen paletaren erabilera tresna gisa ere agertzen da eta zuria kolore gisa nagusi da mihisean zehar. Giro delikatu eta sentikor hori jasotzen duen beste adibide bat, eta gehienetan oso lasaigarria.\nArtikuluaren bide osoa: Sormena linean » General » Artistak » Euria mihise gainean margotzen Kohn, Djukaric eta Imre Toth-ek


rumen ahoskatzea: nola ahoskatu rum Ingelesa, Suediera, Daniera, Aleman, Zhuangera, Poloniera, Eskoziera, Portugesa, Hungariera, Nederlandera, Italiera, Turkiera, Kroaziera, Eslovakiera, Txekiera, Behe-alemann\nrumen ahoskatzea hemen Ingelesa [en]\nrumn ahoskera Ahoskatu duenak: kittymeow\t(Estatu Batuak, Emakumezkoa)\nrumn ahoskera Ahoskatu duenak: AussieGirl\t(Australia, Emakumezkoa)\nrumn ahoskera Ahoskatu duenak: JessicaMS\t(Estatu Batuak, Emakumezkoa)\nrumn ahoskera Ahoskatu duenak: maidofkent\t(Erresuma Batua, Emakumezkoa)\nHobetu dezakezu? Zure ahoskatzea desberdina da? Ahoskatu rum Ingelesan\nShare the pronunciation of rum in Ingelesa:\nBertie Wooster thought being stopped by the police was a rum go.n ahoskera Ahoskatu duenak: andyha11 (Erresuma Batua, Gizonezkoa)\nrumen ahoskatzea hemen Suediera [sv]\nrumn ahoskera Ahoskatu duenak: tomo\t(Suedia, Gizonezkoa)\nett rum i rummetn ahoskera Ahoskatu duenak: stadop (Suedia, Gizonezkoa)\nHobetu dezakezu? Zure ahoskatzea desberdina da? Ahoskatu rum Suedieran\nShare the pronunciation of rum in Suediera:\nrumen ahoskatzea hemen Poloniera [pl]\nrumn ahoskera Ahoskatu duenak: Karolajn\t(Polonia, Emakumezkoa)\nrumn ahoskera Ahoskatu duenak: Wojtula\t(Estatu Batuak, Gizonezkoa)\nrumn ahoskera Ahoskatu duenak: ceviliel\t(Polonia, Emakumezkoa)\nHobetu dezakezu? Zure ahoskatzea desberdina da? Ahoskatu rum Polonieran\nShare the pronunciation of rum in Poloniera:\nrumen ahoskatzea hemen Nederlandera [nl]\nrumn ahoskera Ahoskatu duenak: Ilari\t(Herbehereak, Gizonezkoa)\nHobetu dezakezu? Zure ahoskatzea desberdina da? Ahoskatu rum Nederlanderan\nShare the pronunciation of rum in Nederlandera:\nrumen ahoskatzea hemen Italiera [it]\nrumn ahoskera Ahoskatu duenak: Heracleum\t(Italia, Gizonezkoa)\nHobetu dezakezu? Zure ahoskatzea desberdina da? Ahoskatu rum Italieran\nShare the pronunciation of rum in Italiera:\nrum oraindik ez dago ahoskatua:\nGrabatu rum rum [sr] Ba al dakizu rum ahoskatzen?\nAusazko hitza: sorry, you, what, London, basil\nRequest a new pronunciation Ahoskatzea hemen: Aleman Behe-aleman Daniera Eskoziera Eslovakiera Hungariera Ingelesa Italiera Kroaziera Nederlandera Poloniera Portugesa Suediera Turkiera Txekiera Zhuangera


Telefonoaren aplikazioak antolatzeko: Aplikazioak: elkarrekin, ez nahasiak | Aldizkaria | EROSKI CONSUMER\nTelefonoaren aplikazioak antolatzeko: Aplikazioak: elkarrekin, ez nahasiak\nAldian behin, berriren bat agertzen da. Badira sukaldean ikastekoak, kirola modu osasungarrian egitekoak, jolastu eta ikastekoak... Eta hainbesteko zerrenda izanik, aplikazioak antolatzeko aplikazioak ere behar ziren, eta, egia esan, arrakasta handia izan dute azken belaunaldiko telefonoak dituztenen artean. Android eta iOS darabiltzaten telefono mugikorrentzat aplikazioak eskaintzen dituzten dendek programa asko eta asko dituzte aukeran. Eta aurrerantzean ere bide beretik jarraituko dute: kalkuluen arabera, milioi bat aplikazio eskaintzera iritsiko dira aurten Apple App Store eta Google Play Store. Erabiltzaileek baliatu egiten dute aukera hori, eta dozenaka aplikazio izaten dituzte smarphoneetan instalatuta.\nBadago beste software mota bat ere Androiden karpetak antolatzeko; Folder Organizer izenekoa da aipagarriena. Aplikazio horrekin, era askotako elementuak multzokatu daitezke, etiketen arabera: aplikazioak, markagailuak, solaskideak, zuzeneko sarbideak... Aukera ematen du, gainera, ikono, karpeta eta widget pertsonalizatuak sortzeko. Programa horrek bi bertsio ditu: doakoa da bat, eta ordaindu beharrekoa bestea (0,99 euro hilean?????).


Bizkaiko foru eraikinen garbitzaileek mobilizatzen jarraituko dute | Ekonomia | Berria\nBizkaiko foru eraikinen garbitzaileek mobilizatzen jarraituko dute\nSoldata 2022rako %7,2 handitzea eskaini diete, baina %6,54ko igoera «orain» egitea nahi dute\nLanbasa esku batean eta bestean pankarta zutela. Horrela egin zuten protesta atzo Bizkaiko Foru Aldundiko eraikinetako garbitzaileek. Hamaikagarren aldiz. Ia urtebete daramate gatazkan garbitzaileek, eta Itsasne Nuñez LABeko kideak uste du aste honetan urrats bat gehiago egin dela negoziazio mahaia blokeatzeko bidean. Izan ere, aldundiko garbitzaileak azpikontratatuta daude, eta udaletako langileen baldintzak arautzen dituen Udalhitz akordioan bilduta dagoen soldata baino %6,54 gutxiago jasotzen dutela salatzen ari dira hilabeteetan. Beraz, soldata aipatu kopuru horretan «ahalik eta azkarren» handitu dadila aldarrikatzen ari dira garbitzaileak. Baina enpresak herenegun proposamen berri bat jarri zien mahai gainean: %7,2 handituko diela soldata, baina 2022. urterako. «Guk hurrengo urterako eskatzen dugu %6,54ko soldata igoera hori, baina euren proposamenarekin 2019an %2,4 haziko litzateke soldata». Enpresa tranpa egiten ari dela salatu zuen.\nHorregatik, «hasierako helburutik gertuago dauden arren», negoziazio mahaia blokeatzeko bidean ere egon daitekeela azaldu zuen Nuñezek. Izan ere, eurek eskatzen duten soldata igoera hobetuz baina proposamena epe luzeago batera eramanda, «joko zikina egiten ari dira». Azken batean langileen artean «bereizketa» lortu nahi dutela zioen. Baina horrelakorik ez dagoela aurreratu zuen, eta, LAB, UGT, CCOO eta ESK sindikatuek babestuta, borrokan jarraitzen dute. Hilaren 19an daukate enpresarekin hurrengo bilera, eta datorren astean langileekin batzarrak egingo dituzte egoera berria aztertzeko. Urtea amaitu baino lehen akordioa lortu ahal izateko, ez dute baztertzen lanuzteak ere egitea.\nGreba eskubidea, «urratua»\nJoan den ostiraletik greba mugagabean daude, ordea, NH eta Barcelo Nervion hoteletako gela garbitzaileak. Bada, ELA sindikatuak atzo ohar bidez salatu zuenez, «greba eskubidea urratu» egin zen hotel horietan gelak garbitzeko beste enpresa bat kontratatu izanagatik. MTVren EMA sarien galaren harira Ertzaintzak izandako jarrera ere salatu zuen sindikatuak, «greba ordena publikoko arazo gisa» hartzeko agindua baitzuten. Horregatik, Segurtasun Sailari eskaera egin zioten «grebalarien eskubideen alde» lan egin dezaten.